Manie het tweestryd nodig – Pote | Netwerk24
Deur Cobus Claassen 13 Maart 2020 09:54
'n Tweestryd soos Saterdag s'n in Brisbane teen James O'Connor is wat Manie Libbok nodig het om te bewys hy is bestem vir die hoogste vlak, meen die Bulle-breier, Pote Human.
Manie Libbok, losskakel van die Bulle, word Saterdag in die Suncorp-stadion teen die Wallaby James O'Connor opgeweeg in die Superreeks. Foto: Gallo Images
Dit is onafwendbaar dat 'n losskakel wat skaars 80 kg weeg, meer moet doen om die twyfelaars op hul neuse te laat kyk.
Libbok is haastig en kan 'n bres slaan, maar kan hy sy man staan teen spanne wat hom juis sal teiken omdat daar so min van hom is?
Daar was ook al vrae oor die 22-jarige Humansdorper se taktiese skopwerk.
Human glo Libbok het Saterdagaand op Loftus Versfeld gewys hy hoort in Superrugby toe die Bulle die Highlanders verslaan het.
"Manie het homself regtig bewys en ek is opgewonde om hom weer saam met Embrose (Papier) te sien.
"Veral ook met Burger Odendaal wat terug is aan sy buitekant om hom leiding te gee."
Libbok het pas 'n tiener geword toe sy direkte teenstander in 2008 op 17-jarige ouderdom die jongste debutant in Superrugby geword het vir die Western Force.
Brad Thorn, die Reds se afrigter, het O'Connor Donderdag op losskakel ingesluit nadat hy van 'n ligte enkelbesering herstel het.
Die Queenslanders het Vrydag so byna die Crusaders in Christchurch 'n opstopper gegee en Thorn glo O'Connor se terugkeer sal die Reds nog meer slaankrag gee.
Human sê hulle weet dié ervare Wallaby sal 'n faktor wees in die Suncorp-stadion.
"Hy is 'n baie goeie speler en is ervare. Vir ons gaan dit weer belangrik wees dat ons voor oorheers en hulle sodoende swak besit gee."
Daar sal gedurende die wedstryd besluit word wanneer Morné Steyn sy verskyning sal maak as 'n plaasvervanger vir Libbok.
"Morné het goed gedoen toe hy in die tweede helfte (teen die Highlanders) opgekom het en hy het kalmte gebring.
"Ons sal kyk hoe dit Saterdag gaan. Daar sal na gelang van hoe die wedstryd uitdraai, 'n besluit daaroor geneem word."
Die Reds se skopwerk pale toe is tot dusver die seisoen treurig, maar die Bulle moet steeds nie die noodlot tart met swak dissipline nie. Daardie aspek van die Australiërs se spel kan dalk net teen hulle beter wees.
Human het juis gesê hy verwag 'n beter skopvertoning van die Reds as verlede Vrydag teen die Crusaders, toe hulle vier stelskoppe verbrou het.
"Ons dissipline was beter Saterdag. Ons het agt strafskoppe afgestaan, maar dit kan nog beter.
"Daar is nog te veel onnodige foute op die onkantlyn en ons wil hulle nie momentum gee nie," het Human gesê.